钦定古今图书集成/明伦汇编/官常典/第516卷 > 李成
## 钦定古今图书集成/明伦汇编/官常典/第516卷 > 李成

按《金史》本传：“成字伯友，雄州归信人。勇力绝伦，能挽
弓三百斤。宋宣和初，试弓手，挽强异等，累官淮南招
提使。成乃聚众为盗，钞掠江南。宋遣兵破之，成遂归
齐。累除知开德府。从大军伐宋，齐废，再除安武军节
度使。成在降附诸将中最勇鸷，号令甚严，众莫敢犯。
临阵身先诸将，士卒未食不先食，有病者亲视之，不”
持雨具，虽沾湿自如也。有告成反者，宗弼察其诬，使
成自治，成杖而释之，其不校如此。以此士乐为用，所
至克捷。宗弼再取河南，宋李兴据河南府，成引军入
孟津。兴率众薄城，鼓噪请战，成不应。日下昃兴，士卒
倦且饥，成开门急击，大破之，兴走汉南，成遂取洛阳、
嵩、汝等。河南平。宗弼奏成为河南尹、都管，押本路兵
马。尝取官羡粟充公费，坐夺两官，解职。正隆间，起为
真定尹，封郡王，例封济国公。卒，年六十九。